Дарина Павлова и известен италиански продуцент рекламират България
Паскал Вичедомини – популярен италиански продуцент гостува по покана на Дарина Павлова в КК Златни пясъци, за да заснеме рекламен филм за дестинацията, която да представи българското Черноморие пред потенциалния туристически пазар в Италия. Вичедомини е създател и продуцент на няколко филмови фестивали като Capri Film Festival, Italian Film and Music Festival, който се провежда в Лос Анджелис всяка година една седмица преди Оскарите, както и на Ischia Film Festival (www.ischiaglobal.com), по време на който популярният продуцент е домакин на италиански и холивудски звезди и доказва своя точен нюх при избора на представените филми, защото почти винаги това са тези, които по-късно печелят Оскарите.
В България Паскал Вичедомини е в ролята си на водещ и продуцент на обзорнотo шоу по RAI TV „On the Road Again“ – предаване, в което свързваща тема е киното и известните личности, които водещият следва по различни места по света по време на заснемането на кино продукции. Взимайки интервюта от „Непобедимите“ - както от големите екшън звезди Силвестър Сталоун, Джейсъм Стейтън, Уесли Снайпс, Арнолд Шварценегер, Долф Лундгрен, така и от младите изгряващи таланти Калън Лъц и Ронда Роузи, Вичедомини ще представи България като новия Холивуд.

В предаването на италианския продуцент ще се включват като акценти: гр.Варна, близките курорти и новия хотел Интернационал с цел представяне красотата и възможностите на българското Черноморие. Също ще присъстват кадри от културните забележителности на Варна и региона, пристанището, разнообразните места за забавление в града, голф игрищата в близост до морската столица, атракциите по плажа и Аквапарка – всички кътчета, които могат да привлекат гости с цел тематичен туризъм, както и разнообразните възможности за почивка през цялата година в хотел Интернационал на Златни пясъци.

Епизодът на “On the Road Again” със специалното участие на г-жа Дарина Павлова има за цел да докаже, че след като България е място, посещавано от популярни личности като световно известните холивудски актьори, то тя е и отлична дестинация за нови туристически пазари като Италия. Надеждата е рекламният филм да дава неоспорим отговор на въпроса защо да посетя България, Варна и Черноморските курорти.

